b'\n_START_ARTICLE_\nPape\xc5\xbe Lin\n_START_SECTION_\n\xc5\xbdivljenjepis\n_START_PARAGRAPH_\nPo nekaterih virih je Lin rodom iz kraja Volterra v Toskani.\n_START_SECTION_\nIrenejevo poro\xc4\x8dilo\n_START_PARAGRAPH_\nKo sta bla\xc5\xbeena apostola ustanovila in uredila Cerkev, sta prenesla \xc5\xa1kofovstvo na Lina za oblast nad Cerkvijo. Tega Lina omenja Pavel v pismu Timoteju. Njemu je sledil Anaklet. Za njim je na tretjem mestu prejel \xc5\xa1kofovstvo Klemen, ki je apostole \xc5\xa1e videl in imel z njimi stike. On je poslu\xc5\xa1al s svojimi u\xc5\xa1esi njihovo oznanjevanje in u\xc4\x8denje; sploh so takrat \xc5\xbeiveli \xc5\xa1e mnogi, ki sta jih pou\xc4\x8dila o veri apostola._NEWLINE_Omenjenemu Klemenu je sledil Evarist, Evaristu Aleksander; kot \xc5\xa1esti je bil postavljen za apostoloma Sikst. Za njim je pri\xc5\xa1el Telesfor, slavni mu\xc4\x8denec, nato Higin, nato Pij, nato Anicet. Za Anicetom je nato sledil Soter, kot dvanajsti pa je sprejel \xc5\xa1kofovstvo Elevter. Po tej ureditvi in po tem vrstnem redu je pri\xc5\xa1lo do nas cerkveno apostolsko izro\xc4\x8dilo. Zato je popolnoma zanesljivo dokazano, da je taista o\xc5\xbeivljajo\xc4\x8da vera, ki jo je Cerkev sprejela od apostolov, ohranjena do danes in nam izro\xc4\x8dena v resnici. _NEWLINE_Tako poro\xc4\x8da sveti Irenej, rojen leta 115 po Kr., potem lyonski \xc5\xa1kof, v tretji knjigi obse\xc5\xbenega dela \xe2\x80\x9eProti herezijam\xe2\x80\x9d. Ta znameniti Irenejev \xe2\x80\x9eSeznam pape\xc5\xbeev\xe2\x80\x9d je bil napisan za \xc4\x8dasa vladanja cesarja Komodija (180 \xe2\x80\x93 192 po Kr.). To je najstarej\xc5\xa1i dokument nesporne avtenti\xc4\x8dnosti, ki potrjuje neprekinjeno vrsto pape\xc5\xbeev od Petra do Elevterija, torej do leta 189._NEWLINE_Tu je Irenej tudi zapisal, da sta bla\xc5\xbeena ustanovitelja apostola prenesla \xc5\xa1kofovsko slu\xc5\xbebo na Lina. Po njegovem mnenju naj bi bil to tisti Lin, ki ga apostol Pavel omenja v Drugem pismu Timoteju (2 Tim 4,21). _NEWLINE_Lyonski \xc5\xa1kof Irenej je torej okoli leta 180 zapisal seznam rimskih \xc5\xa1kofov. V nepretrgani vrsti naslednikov Svetega Petra je videl najbolj\xc5\xa1e poro\xc5\xa1tvo za ohranjanje prave vere in pristnega apostolskega izro\xc4\x8dila. Zatrdil je, da je\xc2\xa0\xc2\xbbRim najve\xc4\x8dja, najstarej\xc5\xa1a in najbolj znana Cerkev, ki sta jo ustanovila slavna apostola sveti Peter in sveti Pavel. S to Cerkvijo se mora zaradi najvi\xc5\xa1jega prvenstva skladati vsaka druga Cerkev, to je povsod vsi tisti, ki so verni; v njej je vedno, od vseh in povsod, ohranjeno tisto izro\xc4\x8dilo, ki je od apostolov\xc2\xab.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nLiber pontificalis poro\xc4\x8da, da je Lin umrl mu\xc4\x8deni\xc5\xa1ke smrti pod cesarjem Vespazijanom. Umoril ga je konzul Saturnin s tem, da mu je odsekal glavo 23. septembra 76. _NEWLINE_Po izro\xc4\x8dilu je pokopan na Vatikanskem gri\xc4\x8du. Iz 7. stoletja obstaja napis poleg Veroizpovedi svetega Petra; na njem se vidi tudi ime svetega Lina in je torej bil pokopan poleg svetega Petra. _NEWLINE_Linovo ime je zapisano med \xc2\xbbapostoli in mu\xc4\x8denci\xc2\xab\xc2\xa0v prvi evharisti\xc4\x8dni molitvi.\n_START_SECTION_\nGod\n_START_PARAGRAPH_\nCerkev se Lina spominja 23. septembra.\n_START_SECTION_\nOcena\n_START_PARAGRAPH_\nGlede tega, da je umrl kot mu\xc4\x8denec, se ne strinjajo vsi zgodovinarji, ker v tem \xc4\x8dasu naj ne bi bilo preganjanja Cerkve. _NEWLINE_\xc5\xa0tevilo posve\xc4\x8denih duhovnikov je bilo dodano pozneje.'